夜讀馬援傳感少游語
作者：黎廷瑞
朝代：宋

paragraphs: 生人有恒道，衣食固其須。
裁足諒已難，况復求贏餘。
所以古聖賢，守道甘窮居。
緼袍敝弗厭，簞瓢饑自娛。
徐行豈不安，焉用馬與車。
掾史亦良勞，抑首畏簡書。
放曠山澤間，孰與從樵漁。
無求恒泰然，有繫還多虞。
但當力爲善，汲汲希舜徒。
于然守故丘，庶不忝厥初。
寄語馬少游，斯言定何如。